b"\n_START_ARTICLE_\nDistricte de Manbhum\n_START_SECTION_\nHist\xc3\xb2ria\n_START_PARAGRAPH_\nLa principal tribu tradicionalment foren els bhumijs propers dels mundes, identificats ambs els bajra bhumi de les llegendes jainistes; els jains han deixat la seva emprenta en alguns temples en ru\xc3\xafnes prop de Purulia i a les ribes del Kasai i el Damodar. Els musulmans l'anomenaven Jharkhand o pa\xc3\xads de la Selva, nom que se li donava al Akbarnama a un territori m\xc3\xa9s gran. _NEWLINE_Sota Akbar el zavundar de Panchet era comandant de cavalleria imperial i el seu zamindari pagava una renda fixa o peshkash. Amb la cessi\xc3\xb3 del diwan de Bengala a la Companyia Brit\xc3\xa0nica de les \xc3\x8dndies Orientals el 1765 el territori va passar a domini brit\xc3\xa0nic i els zamindaris integrats fins al 1805 als districtes de Birbhum o de Midnapore, fins que el 1805 es va formar el districte de Jungle Mahals. El 1832 un noble anomenat Ganga Narayan, pretendent a l'estat de Barabhum, es va revoltar per\xc3\xb2 fou derrotat i expulsat cap a Singhbhum, on va morir; a causa d'aquestos disturbis i altres es va decidir un canvi en l'administraci\xc3\xb3 i per la regulaci\xc3\xb3 XIII de 1833 el districte de Jungle Mahals fou repartit: els estats zamindaris de Senpahari, Shergarh i Bishnupur foren transferits al districte de Burdwan, i la resta, junt amb l'estat zamindari de Dhalbhum segregat del districte de Midnapore, van formar el nou districte de Manbhum amb capital a Manbazar._NEWLINE_El nou districte no va tenir una administraci\xc3\xb3 regular sin\xc3\xb3 que fou posat sota direcci\xc3\xb3 d'un assistent principal del governador general per la Frontera del Sud-oest fins al 1854 quan per llei XX va passar a ser subcomissionat mentre l'Agent del Governador General a la Frontera del Sud-oest passava a ser el comissionat de Chhota Nagpur. El 1838 la capital es va traslladar a Purulia. El 1846 l'estat de Dhalbhum fou transferit al districte de Singhbhum, i algunes transfer\xc3\xa8ncies de terrenys el 1871 i 1879 van deixar el districte en els l\xc3\xadmits que va tenir fins al 1956._NEWLINE_El 1857 la guarnici\xc3\xb3 de Purulia formada per natius, es va revoltar, van saquejar el tresor del districte i van alliberar als presoners; despr\xc3\xa9s de cremar els registres van marxar cap a Ranchi._NEWLINE_El 1956 el districte de Manbhum fou reorganitzat i repartit entre l'aleshores estat de Bihar (despr\xc3\xa9s Jharkhand) i Bengala Occidental. La part que va quedar en aquest estat fou anomenada districte de Purulia."